
      BUZAU 
AUGUST 2026

COMUNICAT DE PRESA

Informare pentru angajatori privind noile reguli referitoare la accesul străinilor pe piața muncii din România

Agenţia Judeţeană Pentru Ocuparea Forţei de Muncă Buzău informează angajatorii interesați de încadrarea în muncă a cetățenilor străini cu privire la noile reguli introduse prin Ordonanța de urgență a Guvernului nr. 32/2026 privind accesul străinilor pe piața muncii din România, precum și pentru modificarea și completarea unor acte normative.
Actul normativ, publicat în Monitorul Oficial al României nr. 335 din 27 aprilie 2026, introduce un nou mecanism de gestionare a accesului lucrătorilor străini pe piața muncii, bazat pe digitalizarea procedurilor, înregistrarea și autorizarea angajatorilor și a agențiilor de plasare și utilizarea platformei electronice „WorkinRomania.gov.ro”.
Platforma este dezvoltată și operaționalizată în cadrul HUB al Ministerului Afacerilor Interne și va permite, printre altele:
· înregistrarea angajatorilor care încadrează în muncă străini;
· înscrierea în Registrul angajatorilor străinilor – R.A.S.;
· autorizarea, după caz, a angajatorilor;
· autorizarea agențiilor de plasare a străinilor;
· încărcarea și procesarea cererilor unice;
· gestionarea documentelor aferente procedurii de angajare;
· publicarea Listei ocupațiilor deficitare;
· monitorizarea activității angajatorilor și a agențiilor de plasare.
Agenţia Judeţeană Pentru Ocuparea Forţei de Muncă Buzău atrage atenția angajatorilor asupra datei de 7 august 2026. Această dată reprezintă un reper esențial în trecerea către noul mecanism digital de acces al lucrătorilor străini pe piața muncii din România.
Agenţia Judeţeană Pentru Ocuparea Forţei de Muncă Buzău recomandă angajatorilor care intenționează să utilizeze forță de muncă din state terțe să urmărească permanent informațiile oficiale privind operaționalizarea platformei și procedurile aplicabile.
Incepând cu intrarea în vigoare a actului normativ, respectiv 27 aprilie 2026, pentru cererile noi, procedura bazată pe emiterea de către agențiile teritoriale a documentelor utilizate anterior în vederea obținerii avizului de angajare nu mai reprezintă mecanismul aplicabil.
În consecință, Agenţia Judeţeană Pentru Ocuparea Forţei de Muncă Buzău nu mai eliberează adeverințe pentru cererile noi formulate după data de 27 aprilie 2026, în vederea parcurgerii vechii proceduri de obținere a avizului de angajare. 
Excepție de la această regulă fac următoarele situații prevăzute de legislația în vigoare:
1. Cereri formulate anterior datei de 27 aprilie 2026
Cererile pentru avize de angajare sau de detașare depuse anterior intrării în vigoare a OUG nr. 32/2026 se soluționează potrivit normelor în vigoare la momentul depunerii acestora.
2. Schimbarea angajatorului
În cazul procedurilor privind schimbarea angajatorului, Agenţia Judeţeană Pentru Ocuparea Forţei de Muncă Buzău poate elibera adeverința necesară pentru dosarele care au fost depuse la Inspectoratul General pentru Imigrări până la data de 7 august 2026, în condițiile prevăzute de legislația aplicabilă.
3. Lucrători înalt calificați
Pentru lucrătorii înalt calificați, după data de 7 august 2026, Agenţia Judeţeană Pentru Ocuparea Forţei de Muncă Buzău va elibera adeverința prevăzută la art. 27¹ alin. (4) lit. d), document care reprezintă o condiție necesară pentru parcurgerea procedurii și care va fi încărcat în platforma electronică de către angajator.
OUG nr. 32/2026 introduce și Lista ocupațiilor deficitare, iar pentru anumite categorii de străini procedurile de angajare pot fi inițiate numai dacă ocupația pentru care se solicită angajarea se regăsește în această listă.
Lista este elaborată și actualizată pe baza nevoilor identificate la nivel național și județean de Agenția Națională pentru Ocuparea Forței de Muncă, cu luarea în considerare a informațiilor furnizate de Inspecția Muncii și Inspectoratul General pentru Imigrări și în urma consultării partenerilor sociali.
Totodată, oferta fermă de loc de muncă trebuie să vizeze un loc de muncă declarat vacant la Agenția Națională pentru Ocuparea Forței de Muncă, potrivit Legii nr. 76/2002.
Agenţia Judeţeană Pentru Ocuparea Forţei de Muncă Buzău va continua să ofere angajatorilor informațiile necesare în limita competențelor instituției și să sprijine aplicarea corectă a noilor prevederi legislative.

Începând cu data de 25 mai 2018, Regulamentul (UE) 2016/679 al Parlamentului European şi al  Consiliului din 27 aprilie 2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE (Regulamentul General privind Protecția Datelor - RGPD) este aplicat de toate statele Uniunii Europene.  ANOFM a stabilit măsuri tehnice și procedurale, pentru a proteja și pentru a asigura confidențialitatea, integritatea și accesibilitatea datelor dumneavoastră cu caracter personal. Vom preveni utilizarea sau accesul neautorizat şi încălcarea securității datelor cu caracter personal, în conformitate cu legislaţia în vigoare, iar în raportul de colaborare cu instituţia noastră, dumneavoastră aveţi obligaţia de a respecta prevederile Regulamentului (UE) 2016.

